**Toamnă între două trenuri**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Între zi și noapte sunt un pasager

Între două trenuri plouă auster

Oarbe felinare, oameni în tăcere

Parcă-mpart o gară-n două emisfere

Nu mai sunt același, nu mai ești nici tu

Ne așteaptă toamna între da și nu

Ne desparte-o lume, nu ne mai încape

Prin lunete sparte te mai văd de-aproape

Nu mai ești aceeași nu mai sunt la fel

Plouă implacabil peste-un menestrel

Mai zăresc o umbră, o închipuire

Care urcă-n trenul către neiubire

Pe-un peron de gară plouă indecis

Între două trenuri moare câte-un vis

Aș mai vrea doar toamna să ne mai amâne

Să-mpărțim o ploaie ce ne mai rămâne